**Bio Marilyn** on suomalainen Lapualla toimiva elokuvateatteri. Aiemmin Bio Marilyn -nimiset elokuvateatterit toimivat myös Seinäjoella ja Hämeenlinnassa, mutta liiketoimintakauppojen myötä Seinäjoen teatteri toimi joulukuuhun 2021 asti nimellä Bio Rex Marilyn, ja Hämeenlinnan Bio Marilyn suljettiin vuoden 2017 alussa. Lapuan nykyinen Bio Marilyn taas toimi vuosina 1995–2006 nimellä Bio Monroe, sitten nimellä Karhu ja tähti, kunnes sen vuonna 2010 osti Seinäjoen ja Hämeenlinnan Bio Marilynit omistanut Remamian Oy ja vaihtoi nimeksi Bio Marilyn Lapua.

Historiaa
---------

### Lapua

Lapuan nykyinen Bio Marilyn juontaa juurensa vuonna 1980 entisen Kino Tapion tiloissa uusin laittein aloittaneeseen Bio Monroeen, jota pyöritti Seppo Vierikko ja hänen jälkeensä Harri Tervasmäki. Rakennus koki tulipalon 1990-luvun alussa, ja elokuvateatteri avattiin uudelleen vuonna 1995 kulttuurikeskus Vanhan Paukun tiloissa. Vuonna 2006 Monroen osti kannukselainen Koivu ja tähti Oy, ja nimeksi tuli Karhu ja tähti. Helmikuussa 2010 Seinäjoen ja Hämeenlinnan Marilynit omistanut Remamian Oy osti ja digitalisoi lapualaisteatterin nimelle Bio Marilyn Lapua. Nyt teatterissa on mahdollista katsoa elokuvia myös 3D-versioina. Salissa on 105 istumapaikkaa.

Bio Marilyn Lapua on toiminut vuodesta 2015 järjestetyn Etelä-Pohjanmaan elokuvafestivaalin Bottomland Film Festival tapahtumapaikkana.

### Seinäjoki

Seinäjoen Bio Marilyn saneerattiin 1970-luvun puolivälissä aiemmin uimahallina toimineisiin tiloihin Maakuntatalossa Seinäjoen keskustan Kalevankadulla. Jo elokuvateatteri Kalevassa työuransa aloittanut Reijo Aho avasi Marilynin yksisalisena vuonna 1976. 1980-luvun vaihteessa Seinäjoella toimivat 307-paikkaisen Marilyn 1:n lisäksi 70-paikkainen Marilyn 2, 60-paikkainen Marilyn 3, 179-paikkainen Kaleva (per. 1926) sekä 233-paikkainen Adams (ent. Kino, perustettu 1940 tai 1941, myöhemmin Kino Rexi), ja Seinäjoella käytiin elokuvissa asukaslukuun nähden eniten Suomessa: kuusi kertaa vuodessa, kun maan keskiarvo oli kaksi kertaa vuodessa.

Reijo Ahon Remamian Oy myi Seinäjoen ja Hämeenlinnan Marilynit vuonna 2016 Bio Rex Cinemas -yhtiölle. Viime vuosina Seinäjoen Bio Rex Marilynin kolmessa salissa oli yhteensä 440 katsojapaikkaa. Marilynin korvaava uusi kuuden salin Bio Rex valmistui Kauppakatu 6:een joulukuussa 2021, suunnittelijana LSV-arkkitehtien Juha Luoma. Alkujaan Bio Rexin oli tarkoitus tulla Joupin kaupunginosaan suunniteltuun Lakeuden Ankkuri -ostoskeskukseen, mutta suunnitelmat muuttuivat tuon hankkeen vaihduttua Ideaparkiksi.

### Hämeenlinna

Seinäjokelainen Reijo Aho omisti Hämeenlinnassa elokuvateattereita 1960-luvun lopulta lähtien. Ensimmäinen oli vuonna 1968 ostettu Hämeen Kino Raatihuoneenkatu 3:ssa Sargrenin jugend-talossa, jonka suuri elokuvateatterisali purettiin kerrostalotyömaan vuoksi. Myös Ahon omistama Cinema sai väistyä uuden kerrostalon tieltä nykyisellä Matti Alangon kadulla. Kolmas Ahon alkuperäisistä Hämeenlinnan-teattereista oli torin kulmalla Raatihuoneenkadulla sijainnut Satulinna, jossa toimii nyt vaatekauppoja.

Bio Marilynin nimen sai Reijo Ahon 1980-luvun puolivälissä ostama entinen Tarina, jonka Aho risti ensin Maximiksi. Ahon aikana valtava sali jaettiin kahtia, eteiseen mahdutettiin kolmas elokuvasali ja varastoon neljäs. Maxim nimettiin Marilyniksi vuonna 2014. Teatteri ehti toimia yli 30 vuotta, kunnes uusi omistaja Bio Rex Cinemas lakkautti sen vuoden 2016 lopussa keskittääkseen toimintansa Verkatehtaan teatteriinsa.

Bio Marilyn toimi myös Kansallisen audiovisuaalisen instituutin alueellisten elokuvanäytösten pitopaikkana, mutta nyt sekin toiminta on siirtynyt Verkatehtaan Bio Rexiin.

Lähteet
-------

1. 1 2  Koskiahde, Johanna: Suurten tunteiden talo sulki ovensa.  *Seinäjoen Sanomat*, 8.12.2021. Artikkelin verkkoversio. Viitattu 23.5.2022.
2. 1 2  Lepistö, Rauno: Lapualaisia elokuvateattereita vuosien varrelta *Helemi – Lapuan historiallinen tietokanta*.  22.1.2014.  Arkistoitu 27.12.2017. Viitattu 27.12.2017.
3. ↑  Niskanen, Anne-Maria: Bio Rex -ketju kasvaa ostamalla elokuvateatterin Hämeenlinnasta ja Seinäjoelta *Yle Uutiset*.  10.3.2016. Viitattu 11.3.2016.
4. ↑  Kojola, Tarja: Elokuvafestari jälleen ensi syksynä *Lapuan Sanomat*.  20.05.2016.  Arkistoitu 28.12.2017. Viitattu 28.12.2017.
5. ↑  Innostu Seinäjoesta: "Elämys löytyy salista" (Reijo Ahon haastattelu.) *Seinäjoen Sanomat*.  12.8.2015.  Arkistoitu 29.12.2017. Viitattu 29.12.2017.
6. ↑  Bio Marilyn  24.3.2014. Elokuvateattereita-yksityissivusto. Viitattu 28.12.2017.
7. ↑  Uusitalo, Kari: Seinäjoki on elokuvateatterikaupunkina Suomen Klondyke.  *Kinolehti*, 6/1983, s. 8. Artikkelin skannaukset aukeamittain.
8. ↑  Kino-hotelli ja teatteri 1980-luvulla *Seinäjoki 1960–2010 -sivusto*.  2010. Seinäjoen kaupunki.  Arkistoitu 16.9.2017. Viitattu 28.12.2017.
9. ↑  Rautanen, Päivi: Seinäjoen uuteen elokuvateatteriin tulee kuusi salia ja katolle pihasauna *Yle Uutiset*.  7.7.2020. Viitattu 5.2.2021.
10. ↑  BioRex toteuttaa Lakeuden Ankkuriin hulppean elokuvateatterin.  *Ilkka*, 9.3.2017. Artikkelin verkkoversio. Viitattu 28.12.2017.
11. 1 2  Marilynin mystiikka katoaa (Reijo Ahon haastattelu.)  29.12.2016. Kino Tavast ry. Viitattu 28.12.2017.
12. ↑  Bio Marilyn lopetetaan *Hämeen Sanomat*.  11.11.2016.  Arkistoitu 28.12.2017. Viitattu 28.12.2017.
13. ↑  Bio Marilyn – entinen elokuvateatteri *elokuvateattereita.blogspot.fi*.  6.3.2014. Viitattu 29.12.2017.
14. ↑  KAVIn aluesarjat käynnistyvät  kevät 2016. Kansallinen audiovisuaalinen instituutti.  Arkistoitu 29.12.2017. Viitattu 29.12.2017.
15. ↑  Aluesarjat: Hämeenlinna *syksy 2017*. Kansallinen audiovisuaalinen instituutti.  Arkistoitu 29.12.2017. Viitattu 29.12.2017.

Aiheesta muualla
----------------

* Bio Marilynin verkkosivut